SPRÍSTUPNIŤ

Návrh na odvolanie podpredsedu Dozornej rady Úradu pre dohľad
nad zdravotnou starostlivosťou a návrh na zvolenie nového podpredsedu Dozornej rady Úradu pre dohľad nad zdravotnou starostlivosťou 

V súlade s § 26 ods. 2 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon“) Dozorná rada Úradu pre dohľad nad zdravotnou starostlivosťou (ďalej len „dozorná rada“) má päť členov (predseda, podpredseda a ďalší traja členovia dozornej rady). V zmysle § 26 ods. 3 zákona členov dozornej rady volí a odvoláva Národná rada Slovenskej republiky na návrh vlády Slovenskej republiky.

MUDr. Milan Považan bol do funkcie podpredsedu dozornej rady zvolený Národnou radou Slovenskej republiky (uznesenie číslo 1376 zo dňa 2. decembra 2004).

Vzhľadom na skutočnosť, že dňom 1. decembra 2009 uplynie päťročné funkčné obdobie a MUDr. Milanovi Považanovi zaniká týmto dňom výkon funkcie podpredsedu dozornej rady, v súlade so zákonom predkladám vláde návrh na jeho odvolanie z funkcie podpredsedu dozornej rady.

Na základe § 26 ods. 5 v spojitosti s § 22 ods. 4 písm. a), d) a e) zákona členom dozornej rady môže byť fyzická osoba, ktorá:
-	má spôsobilosť na právne úkony v plnom rozsahu,
-	je dôveryhodná,
-	má trvalý pobyt na území Slovenskej republiky,
-	má diplom o absolvovaní vysokoškolského štúdia v študijných programoch druhého stupňa, 
-	má najmenej trojročnú prax v oblasti zdravotného poistenia, v oblasti práva, v oblasti finančného trhu alebo v oblasti poskytovania zdravotnej starostlivosti.

V súlade so zákonom predkladám vláde návrh na voľbu MUDr. Gabriely Kaliskej, CSc., F.E.S.C. do funkcie podpredsedu dozornej rady, ktorá spĺňa všetky zákonom stanovené požiadavky na vymenovanie do tejto funkcie.